section_heading: Sunčeva pećnica
paragraph_text: Drugi način korištenja sunčeve energije za pripremanje hrane predstavljaju sunčeve pećnice. Način rada sunčevih pećnica bitno je drukčiji od kuhala. Pećnica se sastoji od toplinski izolirane komore, čija je jedna stijenka staklena. Staklena strana se okrene prema Suncu, te se na taj način postiže efekt staklenika - zrake svjetlosti prolaze kroz staklo, udaraju o stijenke komore koje su crne, da bi se povećala apsorpcija, te se pretvaraju u toplinsku energiju koja ostaje zarobljena ispod stakla. Da bi se povećao stupanj iskorištenja i brzina zagrijavanja oko staklene površine, dodaju se zrcala koja služe kako bi se zahvatila veća količina sunčevog zračenja. Korištenje sunčeve pećnice je također vrlo jednostavno. Komora se koristi kao klasična pećnica, osim što se opet mora paziti na kut Sunca. Sunčeve pećnice bez problema mogu razviti temperature veće od 200 ºC, što je dovoljno za pečenje kruha.